ངས་དེ་རིང་འདི་ནས་རླབས་ཆེ་ཞིང་འཇིག་རྟེན་གྱི་སྒྲོན་མེ་རུ་བསྙད་པའི་བཀུར་འོས་དགེ་རྒན་ཚོར་སེམས་ཀྱི་གྲོས་མོལ་རེ་བྱ་འདོད་ཆེ་བས།གལ་སྲིད་སྐད་ཆ་འདི་དག་གི་རྐྱེན་གྱིས་ཁྱེད་ཚོའི་རྣ་དབང་ལ་མི་སྙན་པ་རེ་ཚོར་ཚེ་རྣ་རྒྱབ་ཏུ་རླུང་བཞིན་བསྐུར་ན་ཆོག་མོད།འོན་ཀྱང་ང་ཚོའི་ལས་ཁུར་ཏེ་དགེ་རྒན་གྱི་ལས་ཁུར་འདི་ནི་ལས་བྱེད་གཞན་དག་ལྟར་དུས་ཚོད་འདའ་མཁན་ཞིག་དང་གླ་ཕོགས་ཟ་མཁན་ཞིག་ཡོང་བ་ཙམ་གྱི་མི་འགྲིག་པ་མཁས་དབང་ཟམ་གདོང་རིན་པོ་ཆེ་མཆོག་གིསདགེ་རྒན་གྱི་ལས་ཁུར་འདི་ལས་གལ་གནད་ཆེ་བའི་ལས་ཁུར་གཞན་མེདགསུང་བ་ལྟར་ལས་ཁུར་འདི་ལ་མཐོང་ཆེན་གསུང་གི་ལྕགས་རི་བརྒྱབ་ཡོད་པ་འདི་རེད།དེ་ལྟར་ཡིན་ཏེ་འུ་ཚོའི་ཕྲག་སྟེང་ན་མི་རིགས་ཤིག་གི་སོན་རྩ་ཚོའི་མདུན་ལམ་རིང་མོའི་གཞུང་ལམ་གྱི་ཁུར་བོ་ཡོད་པའི་རེད་ལ།འུ་ཚོའི་ཕྲག་སྟེང་ན་རྒྱལ་ཁབ་ཅིག་འགྱེལ་ས་ནས་བསླངས་དགོས་པའི་བསམ་བློའི་སྒོ་མོ་ཁུར་ཡོད་པས་ན།དགེ་རྒན་ཟེར་བ་འདི་ནི་འཆད་རྩོད་རྩོམ་གསུམ་ལ་མཁས་དགོས་ཤིང་མཐོང་རྒྱ་ཐོས་རྒྱ་ཡངས་དགོས་པའི་བསམ་བློ་ནང་གི་བསམ་བློ་བ་ཞིག་ཡིན་དགོས་པ་མ་ཟད།མི་སེམས་རྟོགས་པའི་སེམས་ཁམས་རིག་པ་བ་ཞིག་དང་སྤྱི་ཚོགས་ཀྱི་སྣེ་ཁྲིད་མཁན་ཞིག་ཡིན་དགོས་པ་སྨྲས་མ་དགོས་མོད།འོན་ཀྱང་།འུ་ཚོའི་ཚོགས་སྤྱི་འདིའི་དགེ་རྒན་ཚོ་ནི་དེ་ལྟར་མ་ཡིན་པར་ཀླད་རྙིང་མཁྲེགས་བཟུང་དང་གཞན་བླུན་ང་མཁས་ཀྱི་སེམས་ཚོར་ཞིག་གི་ངང་ནས་ད་དུང་ཡང་མི་ལོ་སུམ་ཅུའི་སྔོན་གྱི་སློབ་གསོ་ཆིག་རྐྱང་བ་ཞིག་ལ་ཡིད་བཅོལ་ནས་ཀློག་དེབ་གཅིག་པོ་ལ་མགོ་འཁོར་བའི་དགེ་རྒན་ཤ་སྟག་ཅན་ཡིན་པའི་ཁར།ངོ་དེབ་དང་སྐད་འཕྲིན་ལ་སེམས་གླན་ནས་དཔེ་ཀློག་དང་ཁྲིད་ཐབས་ལ་སྒོ་ལྕགས་རྒྱག་མཁན་ཀྱི་དགེ་རྒན་རྐྱང་ཡིན་ནོ།།